U-I-164/05
Natisni
Opravilna št.:
U-I-164/05
Datum odločitve:
25. 1. 2007
ECLI:
ECLI:SI:USRS:2007:U.I.164.05
Akt:
Zakon o notariatu (Uradni list RS, št. 23/05 – ur. p. b.) (ZN), 117. in 118. čl.
Izrek:
Pobuda za začetek postopka za oceno ustavnosti prvega odstavka 117. člena in 118. člena Zakona o notariatu (Uradni list RS, št. 23/05 – ur. p. b.) se zavrže.
Evidenčni stavek:
Ustavno sodišče pobudo zavrže, če pobudnik tudi ob odločanju o pobudi ne izkazuje konkretnega in neposrednega pravnega interesa za izpodbijanje zakonskih določb.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
1.4.10.6.1 - Ustavno sodstvo - Postopek - Vmesni postopki - Izločitev sodnika - Izločitev na zahtevo sodnika.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Boris Lepše, Ljubljana
Datum vloge:
17. 5. 2005
Vrsta odločitve:
sklep
Vrsta rešitve:
zavrženje
Dokument:
US27091
Dokument v PDF obliki:
U-I-164-05.pdf
101 KB
Prenesite datoteko
SKLEP
Ustavno sodišče je v postopku za preizkus pobude Borisa Lepše iz Ljubljane, ki ga zastopa odvetniška družba Kozinc in partnerji, o. p., d. n. o., Ljubljana,  na seji 25. januarja 2007
sklenilo:
Pobuda za začetek postopka za oceno ustavnosti prvega odstavka 117. člena in 118. člena Zakona o notariatu (Uradni list RS, št. 23/05 – ur. p. b.) se zavrže.
Obrazložitev
1. Pobudnik je kot notar vložil pobudo za začetek postopka za oceno ustavnosti prvega odstavka 117. člena in 118. člena Zakona o notariatu (Uradni list RS, št. 23/05 – ur. p. b. ZN). V utemeljitev pravnega interesa je navedel, da ga je Disciplinsko sodišče prve stopnje kaznovalo zaradi kršitve dolžnosti pri opravljanju notarskega poklica, pristojnost in sestavo senata tega sodišča pa določata prav izpodbijani določbi. Med pristojnostmi tega sodišča je v izpodbijanih določbah ZN navedeno, da odloča o disciplinskih kršitvah, zaradi katerih je mogoče odvzeti pravico opravljati notariat. Pobudnik zatrjuje, da sta izpodbijani določbi ZN v neskladju z 2. in z 22. členom, z drugim odstavkom 23. člena Ustave ter s 25. členom Ustave in s 6. členom Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – EKČP).
2. Zoper odločitev Disciplinskega sodišča prve stopnje je pobudnik vložil pritožbo. Disciplinsko sodišče druge stopnje je odločbo Disciplinskega sodišča prve stopnje razveljavilo in zadevo vrnilo temu sodišču v novo odločanje. Notarska zbornica Slovenije je Ustavno sodišče obvestila, da je minister za pravosodje na željo pobudnika izdal odločbo, s katero je bil pobudnik razrešen kot notar z 10. 7. 2005. Disciplinsko sodišče prve stopnje je s sklepom z dne 14. 9. 2005 ustavilo disciplinski postopek zoper pobudnika z utemeljitvijo, da disciplinski postopek ni (več) možen zoper osebo, ki ni notar ali notarski kandidat.
3. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji neposreden in konkreten, obstajati pa mora ves čas postopka pred Ustavnim sodiščem. Morebitna ugoditev pobudi mora privesti do izboljšanja pobudnikovega položaja. Pobudnik ni več notar, disciplinski postopek zoper njega je bil ustavljen, zaradi česar ne izkazuje več konkretnega in neposrednega pravnega interesa za izpodbijanje določb ZN. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodnika dr. Zvonko Fišer, Lojze Janko, mag. Marija Krisper Kramberger, Milojka Modrijan in dr. Mirjam Škrk. Sodnica dr. Dragica Wedam Lukić je bila pri obravnavanju in odločanju v tej zadevi izločena. Sklep je sprejelo soglasno.
Predsednik
dr. Janez Čebulj